มันนี่ทูเดย์
นายมนัส แจ่มเวหา อธิบดีกรมบัญชีกลาง เปิดเผยว่า ที่ประชุมคณะกรรมการความร่วมมือป้องกันการทุจริต
6 มิ.ย. 2558

เพิ่มโครงการสัญญาคุณธรรม
นายมนัส แจ่มเวหา อธิบดีกรมบัญชีกลาง เปิดเผยว่า ที่ประชุมคณะกรรมการความร่วมมือป้องกันการทุจริตได้อนุมัติโครงการเพื่อจัดทำข้อตกลงคุณธรรมเพิ่มอีก 24 โครงการ เช่น โครงการก่อสร้างอาคารหอประชุม ทบ. และอาคาร สก.ทบ. วงเงิน 2,425 ล้านบาท ของกองทัพบก โครงการเปลี่ยนสายไฟฟ้าอากาศเป็นสายไฟฟ้าใต้ดินโครงการนนทรี ของการไฟฟ้านครหลวง วงเงิน 3,235 ล้านบาท โครงการเพิ่มประสิทธิภาพระบบระบายน้ำชลหารพิจิตร จ.สมุทรปราการ ของกรมชลประทาน วงเงิน 890 ล้านบาท และโครงการจัดซื้อปืนลูกซองพร้อมอุปกรณ์ จำนวน 1,970 กระบอก วงเงิน 82.74 ล้านบาท ของกรมอุทยานแห่งชาติ สัตว์ป่าและพันธุ์พืช กระทรวงทรัพยากรธรรมชาติและสิ่งแวดล้อม 
ธปท.ประมูลขายพันธบัตร 3.5 หมื่นล. 
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท. โดยเดือน มิ.ย. 2558 จะออกพันธบัตร ธปท. รุ่น พ.17/14/58 วงเงิน 3.5 หมื่นล้านบาท อายุ 14 วัน ประมูลวันที่ 5 มิ.ย.นี้ กำหนดชำระเงินวันที่ 9 มิ.ย. 2558 ครบกำหนดวันที่ 23 มิ.ย. 2558 ทั้งนี้การออกพันธบัตรของ ธปท.เป็นการบริหารสภาพคล่องตามปติ เพื่อดูแลสภาพคล่องให้อยู่ในระดับที่เหมาะสมกับอัตราดอกเบี้ยนโยบายในปัจจุบันที่ระดับ 1.5%